Nafarroako Parlamentuko Mahaiak, 2023ko urtarrilaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Pilar Irigoien Sodenako zuzendari-kudeatzaile kargutik kentzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2023ko urtarrilaren 9an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hau aurkezten dio Legebiltzarreko Mahaiari, onets dezan, Garapen Ekonomiko eta Enpresarialeko kontseilariak idatziz erantzun diezaion:

Joan den abenduan, Kontuen Ganberak txosten bat egin zuen NBEak erosteko Sodena enpresa publikoak, Albyn merkataritza-sozietateak eta Nafarroako Enpresaburuen Konfederazioak 2020ko maiatzean sinatutako lankidetzarako eta finantza-laguntzarako Hitzarmenari buruz.

Hauxe adierazten zen txostenean:

“Sodenak aurretiazko baimena eskatu behar zion Nafarroako Gobernuari aztergai den hitzarmena eta Osasunbidea-Nafarroako Osasun Zerbitzua NBEz hornitzekoa formalizatzeko”.

Dena den, entitate fiskalizatzaileak baimenik ez izate hori erlatibizatu egiten du, eta zeharka baliozkotu egiten du enpresa publikoaren jarduketa, ondoren honako hau esaten baitzuen:

“Horri dagokionez, eta Sodenaren jarduketa hori testuinguruan jartzearren, honako gogoeta hauek aintzat hartu behar dira:

a) Ezin izan dugu egiaztatu Sodenak apropos jardun izana araudian ezarritakoaren kontra. Era berean, Sodenak, sozietate horrek Kontu-hartzailetzako Zuzendaritza Nagusiak egindako gehigarriari egindako alegazioei emandako erantzunaren arabera, ulertzen zuen Gobernuaren 2020ko otsailaren 26ko Erabakiaren babesean zegoela, horrek maileguak ematera baimentzen baitzuen, txostenaren VI.3. epigrafean zehazten den bezala.

b) Kontuan izan behar da pandemiak eta alarma-egoerak salbuespenezko testuinguru bat eragin zutela.

c) Hitzarmen hori erabateko publikotasun eta gardentasunaz formalizatu zen”.

Gai horren inguruan kontseilariak egin zituen agerraldietan esan da Sodenaren Administrazio-kontseiluari proposatu zitzaiola aurreko zuzendari-kudeatzailea kargutik kentzea, Gobernuak Kontuen Ganberari bidali ziolako espediente horri buruz Kontu-hartzailetza Nagusiak egindako txostena.

Kontuen Ganberaren txostenaren edukia ikusita, honako galdera hauek egiten ditut, idatziz erantzun dakizkidan:

1.- Sodenaren lehendakaria denez, Kontseilariak aurreikusita al du enpresa publikoaren Administrazio-kontseiluari proposatzea Pilar Irigoien berriz ere enpresaren zuzendari-kudeatzaile izendatzea?

2.-Erantzuna baiezkoa bada, noiz eginen du proposamen hori?

3.- Erantzuna ezezkoa bada, horren arrazoia al da Irigoien andreak jada ez duela kontseilari-lehendakariaren konfiantza politikorik Sodena enpresa publikoaren Administrazio-kontseiluan zuzendari-kudeatzaile gisa proposatua izateko?

4.- Hala bada, zer arrazoi izan zituen benetan abuztuan kontseilari-lehendakariak Sodenaren Administrazio-kontseiluari zuzendari-kudeatzailearen kargu-uztea proposatzeko?

Iruñean, 2023ko urtarrilaren 2an

Foru parlamentaria: Adolfo Araiz Flamarique